Candidatul PSD la președinția Consiliului Județean Suceava, deputatul Gheorghe Șoldan, împreună cu candidatul social democrat la funcția de primar la Câmpulung Moldovenesc au prezentat proiectele lor de dezvoltare a acestui oraș, la o întâlnire cu alegătorii.
„Am subliniat importanța unei noi viziuni în administrația locală și județeană. Este esențial să dezvoltăm întreaga zonă montană a județului, iar Câmpulungul nu trebuie să rămână în urmă. Până când va deveni realitate trenulețul lui Flutur, care trebuia să circule plin de turiști, din oră în oră, între Gura Humorului, Câmpulung Moldovenesc și Vatra Dornei, pe lângă variantele ocolitoare promise în fiecare campanie, și până când fiecare locuitor va deschide fereastra și va vedea autostrăzile de care vorbește de dimineața până seara actualul președinte al Consiliului Județean, avem mult de muncă. Nu putem sta încă patru ani să tot arătăm pe hartă și să explicăm ce mari și frumoși vom fi când Guvernul PSD va construi autostrăzi”, a transmis Gheorghe Șoldan, printr-un comunicat de presă.
Acesta a subliniat că proiectele de infrastructură rutieră mare „nu sunt responsabilitatea lui Flutur sau a lui Șoldan”, ci a Ministerului Transporturilor, „condus de cel mai performant ministru, Sorin Grindeanu”.
„Dacă în ultimele mandate s-ar fi realizat ceva concret pentru județ, actualul președinte nu ar mai fi fost nevoit să se trezească în această campanie la cinci dimineața și să meargă prin piețe și la întâlniri electorale până seara târziu, disperat că-l trimitem acasă”, a afirmat Șoldan.
Referitor la candidatul PSD la funcția de primar la Câmpulung Moldovenesc, Adrian Posa, acesta este un inginer minier cu peste 27 de ani de experiență și „un om dedicat comunității sale”, îl consideră Șoldan.
Programul său electoral se concentrează „pe respectul pentru oameni” prin servicii publice de calitate, sprijinirea antreprenorilor și dezvoltarea economică, educație și sistem medical de calitate: extinderea și reabilitarea sistemului de canalizare, sprijinirea antreprenorilor locali, modernizarea unităților de învățământ și eficientizarea procesului educațional, precum și investiții în infrastructura de agrement și recreere, inclusiv dezvoltarea bazelor sportive.
Candidatul PSD la primărie își propune, de asemenea, să creeze un portal de promovare turistică pe internet a municipiului Câmpulung Moldovenesc, unde toți cei care au spații de cazare să fie promovați gratuit, iar turiștii să poată rezerva direct, fără comisioane. Pe același portal se vor regăsi și fermierii, dar și producătorii locali.
Alte proiecte propuse sunt înființarea unui birou de consultanță gratuită pentru obținerea de finanțări nerambursabile, oferind astfel sprijin oricărui agent economic sau locuitor care dorește să acceseze fonduri europene; modernizarea, dotarea și extinderea spitalului municipal, atragerea de noi medici specialiști și susținerea medicilor de familie.
„Adrian Posa are sprijinul meu și al echipei PSD Suceava. Împreună vom transforma aceste proiecte în realități, iar în Câmpulung Moldovenesc oamenii vor vedea o schimbare reală. Pentru acest angajament avem nevoie de sprijinul câmpulungenilor pe 9 iunie. Este esențial ca oamenii să înțeleagă importanța votului pentru schimbare, atât la Primăria Câmpulung, cât și la conducerea Consiliului Județean Suceava”, a mai transmis Gheorghe Șoldan.